Likumprojekts

**Grozījumi Augstskolu likumā**

Izdarīt Augstskolu likumā (Latvijas Republikas Saeimas un Ministru Kabineta Ziņotājs, 1996, 1. nr.; 1997, 3. nr.; 2001, 1. nr.; 2003, 12. nr.; 2004, 13. nr.; 2006, 8. nr.; 2007, 6., 11. nr.; 2008, 15. nr.; 2009, 2., 14. nr.; Latvijas Vēstnesis, 2009, 194. nr.; 2010, 38., 206. nr.; 2011, 117., 202. nr.; 2012, 190. nr.; 2013, 40., 92., 188. nr.; 2014, 214., 257. nr.; 2016, 108., 125., 241. nr.; 2017, 90., 236. nr.; 2018, 36., 132., 216. nr.; 2019, 240. nr.; 2020, 80B. nr.) šādus grozījumus:

1. Aizstāt visā likumā vārdus "zinātniskā doktora grāds" (attiecīgā locījumā) ar vārdiem "zinātnes doktora grāds" (attiecīgā locījumā).

2. Aizstāt visā likumā vārdus "ar zinātņu doktora grādu" ar vārdiem "ar zinātnes doktora grādu".

3.  3. pantā:

izteikt pirmo daļu šādā redakcijā:

"(1) Augstskolas ir augstākās izglītības un zinātnes institūcijas, kas īsteno akadēmiskas un profesionālas studiju programmas, kā arī nodarbojas ar zinātni, pētniecību un māksliniecisko jaunradi. Augstskolas studiju programmas īsteno atbilstoši Latvijas izglītības klasifikācijā noteiktajām izglītības tematiskajām grupām.";

papildināt pantu ar 2.1daļušādā redakcijā:

"(21) Ir šādu veidu augstskolas:

1) universitātes. Universitātes attīsta zinātnisko pētniecību vismaz trijās zinātņu nozarēs, īstenojot pētniecībā balstītas studijas, īpaši – maģistra, rezidentūras un doktora studiju programmu apguvi. Universitātes pastāvīgi veic fundamentālos pētījumus, rūpnieciskos pētījumus vai eksperimentālo izstrādi, kā arī izplata šo pētījumu rezultātus mācību, publikāciju vai zināšanu pārneses veidā, nodrošinot Latvijas zinātnes attīstību un starptautisko konkurētspēju, tādējādi veicinot Latvijas tautsaimniecības attīstību un radot zināšanas sabiedrības vajadzībām;

2) lietišķo zinātņu augstskolas. Lietišķo zinātņu augstskolas attīsta stratēģiskās specializācijas atbilstoši attiecīgās tautsaimniecības nozares un reģiona attīstības vajadzībām un pieprasījumam un specializējas tautsaimniecības attīstības, valsts un sabiedrības attīstības vajadzībām nepieciešamo cilvēkresursu un inovāciju radīšanā, sagatavojot kvalificētu darbaspēku atbilstoši darba tirgus prasībām un spējot efektīvi pielāgoties nozares, rūpniecības vai reģiona attīstības vajadzībām un pieprasījumam, kā arī attīsta zinātni noteiktās zinātnes jomās un nodrošina zināšanu un tehnoloģiju pārnesi sabiedrības izglītošanā un attiecīgās tautsaimniecības nozares vai rūpniecības vajadzībām. Zinātnisko darbību attīsta atbilstoši augstskolas attīstības stratēģijā noteiktajām zinātnes jomām un nodrošina zināšanu radīšanu augstskolas īstenotajos studiju virzienos;

3) mākslas un kultūras augstskolas. Mākslas un kultūras augstskolas attīsta akadēmiskās un profesionālās studijas, māksliniecisko jaunradi, zinātnisko un pētniecisko darbību humanitāro zinātņu un mākslas jomās un dizainā. Stratēģiski specializējas mākslas un kultūras jomā, nodrošinot Latvijas zinātnes un mākslinieciskās jaunrades attīstību, konkurētspēju nacionālajā un starptautiskajā līmenī. Attīsta pētniecībā balstītu studiju un mākslinieciskās jaunrades procesu, nodrošina dalību nacionāla un starptautiska mēroga mākslinieciskās jaunrades konkursos un citos mākslinieciskās jaunrades projektos. Veic fundamentālos un rūpnieciskos pētījumus vai eksperimentālo izstrādi, nodrošina zināšanu radīšanu augstskolas īstenotajos studiju virzienos, tehnoloģiskās un netehnoloģiskās inovācijas un dizaina risinājumus. Sagatavo valstij un tautsaimniecībai nepieciešamos cilvēkresursus, tostarp mākslas, mūzikas, skatuves mākslas, teātra, dejas, audiovizuālās mākslas, kultūras mantojuma, kultūrizglītības, kultūras un radošo industriju jomās. Nodrošina studiju, pētniecības un radošā darba rezultātus, kas ļauj saglabāt, attīstīt un popularizēt nacionālās kultūras vērtības, tradīcijas un kultūras mantojumu, māksliniecisko izpausmju un kultūras daudzveidību, kā arī starpkultūru komunikāciju.";

izteikt trešo daļu šādā redakcijā:

"(3) Universitāte atbilst šādiem kritērijiem:

1) īsteno bakalaura, maģistra un doktora studiju programmas, ir tiesības īstenot pirmā līmeņa profesionālās augstākās izglītības programmas;

2) vismaz 65 procentiem vēlētā akadēmiskā personāla ir zinātnes doktora grāds;

3) augstskolas stratēģiskajai specializācijai atbilstošajās zinātņu nozarēs, kurās īsteno studiju programmas, ir izveidotas universitātes struktūrvienības vai zinātniskie institūti un tajos tiek veikta zinātniskā darbība;

4) ne mazāk kā 4000 studējošo. Šo kritēriju nepiemēro, ja universitāte ir reģistrēta zinātnisko institūciju reģistrā un zinātniskās institūcijas darbības starptautiskajā novērtējumā atbilstoši normatīvajiem aktiem par zinātnisko institūciju darbības starptautiskā novērtējuma organizēšanas kārtību ir ieguvusi aritmētisko vidējo vērtējumu vismaz 3,5 (skalā no 1 līdz 5);

5) doktora studiju programmas īsteno tikai tajās zinātnes jomās, kurās augstskola spēj uzrādīt zinātniskos rezultātus, kas zinātniskās institūcijas darbības starptautiskajā novērtējumā ir atzīti par atbilstošiem starptautiska līmeņa prasībām, un kurās katru gadu doktora studiju programmās aizstāv promocijas darbus un piešķir zinātnes doktora grādus;

6) veic starptautiski atzītu zinātnisko darbību vismaz trijās zinātņu nozarēs, turklāt zinātniskā darbība ir aprobēta ar starptautiski atzītām (citētām) zinātniskajām publikācijām un zinātniski recenzētām monogrāfijām, un īsteno studiju programmas vismaz trijos studiju virzienos.";

papildināt pantu ar 3.1, 3.2, 3.3, 3.4 un 3.5daļu šādā redakcijā:

"(31) Lietišķo zinātņu augstskola atbilst šādiem kritērijiem:

1) īsteno bakalaura un maģistra studiju programmas. Ir tiesības īstenot pirmā līmeņa profesionālās augstākās izglītības programmas un doktora studiju programmas;

2) ne mazāk kā 1000 studējošo. Šo kritēriju nepiemēro, ja augstskola ir reģistrēta zinātnisko institūciju reģistrā un zinātniskās institūcijas darbības starptautiskajā novērtējumā atbilstoši normatīvajiem aktiem par zinātnisko institūciju darbības starptautiskā novērtējuma organizēšanas kārtību ir ieguvusi aritmētisko vidējo vērtējumu vismaz 3,5 (skalā no 1 līdz 5);

3) vismaz 50 procentiem vēlētā akadēmiskā personāla ir zinātnes doktora grāds;

4) doktora studiju programmas īsteno tikai tajās zinātnes jomās, kurās augstskola spēj uzrādīt zinātniskos rezultātus, kas zinātniskās institūcijas darbības starptautiskajā novērtējumā ir atzīti par atbilstošiem starptautiska līmeņa prasībām, un kurās katru gadu doktora studiju programmās aizstāv promocijas darbus un piešķir zinātnes doktora grādus;

5) veic starptautiski atzītu zinātnisko darbību vismaz vienā zinātnes nozarē, turklāt zinātniskā darbība ir aprobēta ar starptautiski atzītām (citētām) zinātniskajām publikācijām, un īsteno studiju programmas vismaz vienā studiju virzienā.

(32) Mākslas un kultūras augstskola atbilst šādiem kritērijiem:

1) īsteno akadēmiskās vai akadēmiskās un profesionālās bakalaura, maģistra un doktora studiju programmas (tai skaitā profesionālās doktora studiju programmas mākslās). Ir tiesības īstenot pirmā līmeņa profesionālās augstākās izglītības programmas;

2) attīsta māksliniecisko jaunradi un zinātnisko darbību mākslas, izglītības vai kultūras jomā, turklāt zinātniskā darbība ir aprobēta ar starptautiski atzītām (citētām) zinātniskajām publikācijām un zinātniski recenzētām monogrāfijām. Akadēmisko, pētniecisko un mākslinieciskās jaunrades darbību attīsta humanitāro zinātņu un mākslas nozarē vai starpnozarē. Pētniecisko, mākslinieciskās jaunrades, starptautisko projektu un snieguma finansējuma īpatsvars veido vismaz 10 procentus no augstskolas budžeta;

3) vismaz 20 procentiem vēlētā akadēmiskā personāla ir zinātnes doktora grāds. Ir vēlētais akadēmiskais personāls ar profesionālo doktora grādu mākslās;

4) piedalās nacionāla un starptautiska līmeņa akadēmisko un lietišķo pētījumu un mākslinieciskās jaunrades projektu konkursos, īsteno mākslinieciskās jaunrades, pētniecības un attīstības projektus un līgumdarbus mākslas, mūzikas, skatuves mākslas, teātra, dejas, audiovizuālās mākslas, kultūras mantojuma, kultūrizglītības, kultūras un radošo industriju jomās un citās kultūras jomās, kā arī citās nozarēs atbilstoši tautsaimniecības un sabiedrības vajadzībām;

5) mākslinieciskā un radošā darbība ir aprobēta ar dalību nacionāla un starptautiska mēroga mākslinieciskās jaunrades norisēs, projektos, konkursos un festivālos.

(33) Ministru kabinets nosaka šā panta trešajā, 3.1 un 3.2daļā minēto kritēriju piemērošanu šā panta 2.1daļā noteiktajiem augstskolu veidiem, kā arī nosaka kārtību, kādā izvērtē atbilstību šā panta trešajā, 3.1 un 3.2daļāminētajiem kritērijiem.

(34) Ministru kabinets nosaka Latvijas Nacionālās aizsardzības akadēmijas akadēmiskā personāla kvalifikācijas prasības.

(35) Augstskola nodrošina atbilstību šā panta trešajā, 3.1 vai 3.2daļā minētajiem kritērijiem ne vēlāk kā triju gadu laikā no dienas, kad uzsākta studiju programmu īstenošana."

4. Izslēgt 7. panta 2.1daļas 1. punktā vārdus "un akadēmiskās šķīrējtiesas".

5.  8.6pantā:

papildināt pirmo daļu ar 8. punktu šādā redakcijā:

"8) ja augstskola triju gadu laikā no dienas, kad uzsākta studiju programmu īstenošana, nenodrošina atbilstību šā likuma 3. panta 3., 3.1 un 3.2daļā noteiktajiem kritērijiem.";

izslēgt otrās daļas 4. punktā vārdus "Augstākās izglītības padome".

6.  9. pantā:

izslēgt pirmās daļas otro teikumu;

papildināt pantu ar 1.2 un 1.3daļu šādā redakcijā:

"(12) Studiju kvalitātes komisija ir koleģiāla lēmējinstitūcija, kuras sastāvā ir septiņi eksperti ar pieredzi augstākās izglītības organizēšanā un nodrošināšanā. Studiju kvalitātes komisija pieņem lēmumu par augstskolas un koledžas akreditāciju vai lēmumu par atteikumu akreditēt augstskolu vai koledžu. Minēto lēmumu Studiju kvalitātes komisija pieņem sešu mēnešu laikā no dienas, kad saņemts augstskolas vai koledžas iesniegums par tās akreditāciju.

(13) Studiju kvalitātes komisijas lēmumu var apstrīdēt Akadēmiskās informācijas centrā. Akadēmiskās informācijas centra lēmumu var pārsūdzēt tiesā Administratīvā procesa likumā noteiktajā kārtībā.";

aizstāt otrās daļas 3. punktā vārdus "Saeimā vai attiecīgi Ministru kabinetā" ar vārdiem "šajā likumā noteiktajā kārtībā";

izslēgt trešās daļas pirmo un trešo teikumu.

7.  10. pantā:

papildināt otro daļu ar 4.1 un 4.2punktu šādā redakcijā:

"41) kārtība, kādā izskata studējošo un akadēmiskā personāla iesniegumus par augstskolas satversmē noteikto akadēmisko brīvību un tiesību ierobežojumu vai pārkāpumu un strīdus starp augstskolas amatpersonām, kā arī struktūrvienību pārvaldes institūcijām, kas atrodas pakļautības attiecībās;

42) šajā likumā noteiktajos gadījumos – kārtība, kādā izskata iesniegumus par administratīvā akta vai faktiskās rīcības apstrīdēšanu un pieņem attiecīgus lēmumus par tiem;";

izteikt trešo, ceturto un piekto daļu šādā redakcijā:

"(3) Augstskolas satversmi un grozījumus tajā izstrādā senāts. Privātpersonu dibinātas augstskolas satversmi un grozījumus tajā pēc saskaņojuma ar augstskolas padomi un Izglītības un zinātnes ministriju apstiprina augstskolas dibinātājs. Valsts dibinātas augstskolas (izņemot Latvijas Nacionālo aizsardzības akadēmiju) satversmi un grozījumus tajā pēc saskaņojuma ar augstskolas padomi un nozares ministriju apstiprina Izglītības un zinātnes ministrija. Latvijas Nacionālās aizsardzības akadēmijas satversmi un grozījumus tajā apstiprina Ministru kabinets. Augstskolas iekšējās pārvaldības modelī atbilstoši šajā likumā noteiktajām prasībām nosaka augstskolas pārstāvības un vadības institūcijas un lēmējinstitūcijas, to sastāvu, kā arī citus ar augstskolas iekšējo pārvaldi saistītos jautājumus.

(4) Ja izglītības un zinātnes ministrs konstatē augstskolas (izņemot Latvijas Nacionālo aizsardzības akadēmiju) satversmes neatbilstību likumiem un citiem normatīvajiem aktiem vai citas nepilnības, viņš var apturēt satversmes (bet ne augstskolas) darbību līdz attiecīgu grozījumu izdarīšanai vai nepilnību novēršanai viņa norādītajā termiņā. Izglītības un zinātnes ministrs var ierosināt Ministru kabinetam apturēt Latvijas Nacionālās aizsardzības akadēmijas satversmes darbību.

(5) Personas, kuras nav augstskolas personāla sastāvā, augstskolas izdotos administratīvos aktus vai faktisko rīcību var apstrīdēt, iesniedzot iesniegumu augstskolas rektoram. Rektora pieņemto lēmumu var pārsūdzēt tiesā [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā. Ja apstrīdamo administratīvo aktu izdevis vai faktisko rīcību veicis augstskolas rektors, personas, kuras nav augstskolas personāla sastāvā, attiecīgo administratīvo aktu vai faktisko rīcību var pārsūdzēt tiesā [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā."

8. Izslēgt 11. panta otrās daļas otro teikumu.

9.  12. pantā:

izteikt pirmo daļu šādā redakcijā:

"(1) Augstskolas galvenā lēmējinstitūcija ir satversmes sapulce (ja tās darbību paredz augstskolas iekšējās pārvaldības modelis), augstskolas padome, senāts un rektors. Privātpersonu dibinātas augstskolas galvenā lēmējinstitūcija ir satversmes sapulce (ja tās darbību paredz augstskolas iekšējās pārvaldības modelis), senāts, rektors un augstskolas padome.";

aizstāt otrajā daļā vārdus "augstskolas satversmes sapulce" ar vārdu "senāts";

izteikt ceturto daļu šādā redakcijā:

"(4) Valsts dibinātas augstskolas kā publiskas atvasinātas personas orgāni ir augstskolas padome, satversmes sapulce (ja tās darbību paredz augstskolas iekšējās pārvaldības modelis), senāts un rektors."

10. Izteikt 14. panta pirmo daļu šādā redakcijā:

"(1) Satversmes sapulce ievēlē senātu."

11. Papildināt likumu ar 14.1, 14.2 un 14.3pantu šādā redakcijā:

"**14.1pants. Augstskolas padome**

(1) Augstskolas padome ir augstskolas (izņemot Latvijas Nacionālo aizsardzības akadēmiju) koleģiāla vadības un lēmējinstitūcija, kas nodrošina augstskolas autonomiju un labas pārvaldības principa īstenošanu un ir atbildīga par augstskolas stratēģisko, administratīvo, saimniecisko un finanšu vadību atbilstoši dibinātāja noteiktajiem mērķiem.

(2) Universitātē augstskolas padomi veido 11 locekļi. Lietišķo zinātņu augstskolā un mākslas un kultūras augstskolā augstskolas padomi veido ne mazāk kā septiņi un ne vairāk kā 11 locekļi. Augstskolas padomes sastāvā iekļauj atklātā konkursā atlasītus augstskolas senāta deleģētus akadēmiskā personāla pārstāvjus, studējošo pašpārvaldes deleģētu studējošo pārstāvi (iekšējie augstskolas padomes locekļi) un attiecīgās nozares ministrijas deleģētu pārstāvi – ar nosacījumu, ka akadēmiskā personāla pārstāvji un studējošo pārstāvis veido mazākumu no augstskolas padomes locekļu kopējā skaita. Pārējos augstskolas padomes locekļus (ārējie augstskolas padomes locekļi) atlasa un nominē Ministru kabineta noteiktajā kārtībā. Augstskolas padomes locekļi ir valsts amatpersonas. Augstskolas padomes loceklis nevar vienlaikus ieņemt senatora amatu. Augstskolas padomes locekļa amatā var iecelt ārvalsts pilsoni. Augstskolas padomes locekļus ieceļ amatā un atceļ no amata attiecīgās nozares ministrija. Padomes locekļa pilnvaru laiks ir četri gadi un ne vairāk kā divas reizes.

(3) Augstskolas padome no sava vidus ievēlē priekšsēdētāju, kas nav attiecīgās augstskolas akadēmiskā personāla vai studējošo pārstāvis. Augstskolas padomes priekšsēdētāja darbs ir apmaksāts, mēneša atlīdzībai nepārsniedzot pusotru Centrālās statistikas pārvaldes aprēķināto tautsaimniecības vidējo bruto mēnešalgu. Augstskola var noteikt un izmaksāt atlīdzību pārējiem padomes locekļiem atbilstoši to veltītajam laikam darbam padomē, bet viena mēneša ietvaros nepārsniedzot vienu vidējo bruto mēnešalgu tautsaimniecībā. Augstskola sedz padomes locekļu transporta un uzturēšanas izdevumus atbilstoši normatīvajam regulējumam par kārtību, kādā atlīdzināmi ar komandējumiem saistītie izdevumi.

(4) Augstskolas padome darbojas, pamatojoties uz tās nolikumu.

(5) Šā panta otrās un trešās daļas nosacījumi neattiecas uz privātpersonu dibinātas augstskolas padomi.

**14.2pants. Valsts dibinātas augstskolas padomes kompetence**

(1) Augstskolas padome:

1) saskaņojot ar attiecīgās nozares ministriju, apstiprina augstskolas attīstības stratēģiju un seko tās ieviešanas progresa un kvalitātes monitoringam;

2) apstiprina augstskolas budžetu un uzrauga tā izpildi;

3) apstiprina un pārrauga personāla atalgojuma un motivācijas politiku, pieņem lēmumus un atbild par investīciju piesaisti;

4) saskaņo augstskolas satversmi un tās grozījumus pirms to pieņemšanas, ierosina grozījumus augstskolas satversmē;

5) pēc saskaņošanas ar senātu apstiprina augstskolas padomes nolikumu;

6) saskaņo senāta nolikumu;

7) ieceļ amatā un atceļ no amata rektoru, nosaka rektora darba pienākumus, atalgojumu un slēdz ar rektoru darba līgumu, novērtē rektora darbību;

8) stiprina augstskolas starptautisko atpazīstamību un konkurētspēju;

9) pārrauga rektora un administratīvās vadības komandas (prorektori, izpilddirektori) darbu;

10) pārrauga augstskolas darbības atbilstību normatīvajiem aktiem.

(2) Augstskolas padomes loceklis par savu rīcību ir atbildīgs saskaņā ar krimināltiesisko, administratīvo vai civiltiesisko atbildību reglamentējošiem normatīvajiem aktiem.

**14.3pants. Valsts dibinātas augstskolas padomes locekļu atlases un nominēšanas kārtība valsts dibinātajās augstskolās**

(1) Iespējamos augstskolas padomes locekļu kandidātus (izņemot senāta, studējošo un attiecīgās nozares ministrijas deleģētos locekļus) atlasa, organizējot publisku kandidātu pieteikšanās procedūru. Atlasot augstskolas padomes locekļus, nominēšanas procesā papildus var piesaistīt personāla atlases konsultantu.

(2) Par augstskolas padomes locekļa kandidātu nedrīkst izvirzīt personu:

1) kurai nav augstākās izglītības (šī prasība neattiecas uz studējošo pārstāvi);

2) kura ir bijusi sodīta par tīšu noziedzīgu nodarījumu (neatkarīgi no sodāmības dzēšanas vai noņemšanas);

3) kurai, pamatojoties uz kriminālprocesa ietvaros pieņemtu nolēmumu, ir atņemtas tiesības veikt noteiktu vai visu veidu komercdarbību vai citu profesionālo darbību;

4) kurai ir pasludināts maksātnespējas process;

5) kura ir vai pēdējo 24 mēnešu laikā līdz pieteikumu iesniegšanas termiņa beigām publiskas kandidātu pieteikšanās procedūras ietvaros ir bijusi politiskās partijas vai politisko partiju apvienības valdes loceklis;

6) kura ir bijusi Valsts drošības komitejas darbinieks vai ziņotājs.

(3) Šā panta pirmo daļu nepiemēro, ja:

1) attiecīgās nozares ministrija, izvērtējot augstskolas padomes locekļa paveikto iepriekšējā pilnvaru termiņā, nolemj izvirzīt viņu uz nākamo pilnvaru termiņu;

2) augstskolas padomes locekļa kandidātu nav iespējams nominēt termiņā, kas nodrošinātu augstskolas rīcībspēju. Šādā gadījumā attiecīgās nozares ministrija par augstskolas padomes locekli ne ilgāk kā uz vienu gadu ieceļ kandidātu, kas atbilst izvirzītajiem augstskolas padomes locekļa kandidāta profesionalitātes un kompetences kritērijiem.

(4) Šā panta trešās daļas 2. punktā noteiktajā kārtībā ieceltā persona amata pienākumus pilda līdz brīdim, kad šajā pantā noteiktajā kārtībā attiecīgā nozares ministrija ieceļ amatā citu kandidātu, vai turpina pildīt, ja attiecīgā nozares ministrija ieceļ viņu amatā šajā pantā noteiktajā kārtībā, bet ne ilgāk kā vienu gadu.

(5) Ministru kabinets nosaka kārtību, kādā atlasa un nominē kandidātus augstskolas padomes locekļu amatiem valsts dibinātās augstskolās, tai skaitā nosaka:

1) valsts institūciju, kura sadarbībā ar attiecīgo ministriju izveido nominācijas komisiju un nodrošina kandidātu atlasi un nomināciju valsts dibinātās augstskolas ārējā augstskolas padomes locekļa amatam;

2) kārtību, kādā notiek Ministru kabineta noteiktās institūcijas sadarbība ar augstskolu un augstskolas dibinātāju, nominācijas komisijas izveidošanas kārtību, sastāvu un nominācijas komisijas locekļiem izvirzāmās prasības;

3) minimālās prasības attiecībā uz augstskolas padomes locekļu izglītību, valodu prasmi un darba pieredzi;

4) augstskolas padomes locekļiem nepieciešamās kompetences un to novērtēšanas kārtību;

5) kārtību, kādā dokumentē un publisko informāciju par nominācijas procesa norisi un rezultātiem;

6) personāla atlases konsultanta pienākumus un ar to izpildi saistīto izdevumu segšanas kārtību."

12.  15. pantā:

izteikt pirmo daļu šādā redakcijā:

"(1) Senāts ir koleģiāla augstskolas lēmējinstitūcija, kura apstiprina kārtību un noteikumus, kas regulē augstskolas akadēmiskās un zinātniskās darbības jomas, un pieņem lēmumus akadēmiskajos un zinātniskajos jautājumos.";

izteikt piekto daļu šādā redakcijā:

"(5) Senātu ievēlē satversmes sapulce. Ja augstskolas iekšējās pārvaldības modelis neparedz satversmes sapulces darbību, senātu ievēlē augstskolas satversmē noteiktā institūcija."

13. Papildināt likumu ar 15.1pantu šādā redakcijā:

"**15.1pants. Senāta kompetence**

(1) Senāts:

1) nodrošina akadēmisko brīvību, studējošo un akadēmiskā personāla tiesību aizsardzību un ierobežojumu novēršanu;

2) veicina zinātnes un izglītības izcilību;

3) pieņem lēmumus akadēmiskajos un zinātniskajos jautājumos;

4) saskaņo augstskolas padomes nolikumu;

5) izstrādā augstskolas satversmi un tās grozījumus;

6) izstrādā un pēc saskaņošanas ar augstskolas padomi apstiprina senāta nolikumu;

7) var rosināt rektora atcelšanu.

(2) Citas senāta kompetences nosaka augstskolas satversme."

14. Izteikt 17. pantu šādā redakcijā:

"**17. pants. Rektors**

(1) Rektors ir augstskolas augstākā amatpersona, kas īsteno augstskolas vispārējo administratīvo vadību un bez īpaša pilnvarojuma pārstāv augstskolu. Valsts dibinātas augstskolas rektors īsteno augstskolas vispārējo vadību atbilstoši augstskolas satversmei.

(2) Augstskolas (izņemot Latvijas Nacionālo aizsardzības akadēmiju) rektoru ievēlē senāts uz termiņu, kas nepārsniedz piecus gadus, ne vairāk kā divas reizes. Pretendentus uz valsts dibinātas augstskolas rektora amatu augstskolas padome atlasa atklātā starptautiskā konkursā.

(3) Augstskolā par rektoru ievēlē personu, kurai ir zinātnes doktora grāds vai profesionālais doktora grāds. Par rektoru nevar kļūt persona, kura ir bijusi Valsts drošības komitejas darbinieks vai ziņotājs. Valsts dibinātās augstskolas padome var izvirzīt papildu prasības rektora amata pretendentam. Nedēļas laikā pēc rektora iecelšanas amatā augstskolas padome par to informē Izglītības un zinātnes ministriju. Valsts dibinātas augstskolas padome par rektora iecelšanu amatā informē arī attiecīgās nozares ministriju. Līdz jauna rektora iecelšanai rektora pienākumus pilda iepriekšējais rektors.

(4) Ministru kabinets nosaka valsts dibinātas augstskolas rektora amata pretendentu pieteikšanās nosacījumus, kārtību, kādā atlasa un vērtē pretendentus, kā arī kārtību, kādā ieceļ amatā un atceļ no amata valsts dibinātas augstskolas rektoru.

(5) Rektoru var neapstiprināt amatā, ja viņš ievēlēts, pārkāpjot šo likumu, augstskolas satversmi un citus normatīvos aktus, kas nosaka rektora ievēlēšanas kārtību. Ja rektors netiek apstiprināts, rektora amata kandidātus atlasa šā panta ceturtajā daļā noteiktajā kārtībā. Līdz jaunievēlētā rektora apstiprināšanai rektora pienākumus pilda iepriekšējais rektors.

(6) Valsts dibinātas augstskolas rektoru atceļ no amata pēc augstskolas satversmes sapulces, augstskolas senāta, Izglītības un zinātnes ministrijas vai attiecīgās nozares ministrijas ierosinājuma šā panta ceturtajā daļā noteiktajā kārtībā, ja rektora darbībā konstatēti likuma vai citu normatīvo aktu pārkāpumi. Valsts dibinātas augstskolas rektoru atcelt var arī pēc augstskolas padomes argumentēta ierosinājuma, kuru izskata šā panta ceturtajā daļā noteiktajā kārtībā.

(7) Ja valsts dibinātas augstskolas rektors pēc paša vēlēšanās beidz pildīt amatu pirms termiņa beigām, kā arī tad, ja valsts dibinātas augstskolas rektors tiek atcelts no amata, augstskolas padomes priekšsēdētājs ne ilgāk kā uz vienu gadu noslēdz līgumu ar rektora pienākumu izpildītāju, kas pilda rektora pienākumus līdz jaunievēlētā rektora apstiprināšanai. Ja pēc paša vēlēšanās amatu pirms termiņa beigām beidz pildīt vai no amata tiek atcelts privātpersonu dibinātas augstskolas rektors, augstskolas satversmē noteiktajā kārtībā ieceļ augstskolas dibinātāja izvirzītu rektora pienākumu izpildītāju, kas pilda rektora pienākumus līdz jaunievēlētā rektora apstiprināšanai.

(8) Augstskolas rektora amatā var iecelt ārvalsts pilsoni. Ja rektora amatā ieceļ ārvalsts pilsoni, viņam jāprot un jālieto valsts valoda tādā apjomā, kāds nepieciešams viņa profesionālo pienākumu pildīšanai, vai augstskolai ir jānodrošina tulkojums valsts valodā.

(9) Privātpersonas dibinātas augstskolas rektora atlases, ievēlēšanas un apstiprināšanas kārtību nosaka augstskolas satversme."

15.  17.1pantā:

izteikt 1. punktu šādā redakcijā:

"1) atbild par augstskolas darbības atbilstību šim likumam un citiem normatīvajiem aktiem, kā arī augstskolas satversmei un izpilda augstskolas padomes lēmumus tās kompetencē esošajos jautājumos;";

izteikt 3. punktu šādā redakcijā:

"3) nodrošina augstskolai piešķirto valsts budžeta līdzekļu, kā arī augstskolas mantas likumīgu, ekonomisku un mērķtiecīgu izmantojumu un ir atbildīgs par augstskolas finansiālo darbību saskaņā ar krimināltiesisko, administratīvo vai civiltiesisko atbildību reglamentējošiem normatīvajiem aktiem;".

16. Izslēgt 19. pantu.

17. Izteikt 20. panta trešo daļu šādā redakcijā:

"(3) Izglītības un zinātniskā darba veikšanai augstskolas var veidot struktūrvienības – katedras, profesoru grupas, fakultātes (nodaļas), zinātniskās un mācību laboratorijas, institūtus u. c. Izglītības un zinātniskā darba veikšanai veidoto struktūrvienību vadītāju atlasi veic atklātā konkursā. Struktūrvienību vadītājus ieceļ amatā uz termiņu, kas nepārsniedz piecus gadus, ne vairāk kā divas reizes pēc kārtas. Organizatoriskā, saimnieciskā un apkalpojošā darba veikšanai augstskolai ir tiesības veidot arī citas struktūrvienības."

18. Izteikt 26. panta astoto daļu šādā redakcijā:

"(8) Augstskolas izdotos administratīvos aktus vai faktisko rīcību augstskolas personāls var apstrīdēt augstskolas satversmē noteiktajā institūcijā un kārtībā. Augstskolas satversmē noteiktās institūcijas pieņemto lēmumu var pārsūdzēt tiesā Administratīvā procesa likumā noteiktajā kārtībā, ja citos normatīvajos aktos nav noteikts citādi."

19.  35. pantā:

aizstāt trešajā daļā vārdus "Augstākās izglītības padome" ar vārdiem "Latvijas Zinātnes padome";

izslēgt piekto daļu;

aizstāt sestajā daļā vārdus "Augstākās izglītības padome" ar vārdiem "Latvijas Zinātnes padome".

20. Aizstāt 40. panta otrajā daļā vārdus "sapulces, senāta un akadēmiskās šķīrējtiesas" ar vārdiem "sapulces un senāta".

21. Izteikt 43. panta otro daļu šādā redakcijā:

"(2) Augstskolas administratīvais personāls ir rektors, prorektors, direktors (izpilddirektors), dekāns un citas amatpersonas, kuru pamatfunkcijas ir administratīvais darbs. Valsts dibinātas augstskolas (izņemot Latvijas Nacionālo aizsardzības akadēmiju) prorektorus pēc rektora ieteikuma un senāta saskaņojuma amatā apstiprina augstskolas padome. Ar prorektoriem un rektora biroja vadītāju darba līgumu slēdz rektors ne ilgāk kā uz savu pilnvaru laiku. Ja rektoru atceļ no amata vai viņš ir miris, šie darba līgumi ir spēkā līdz jauna rektora apstiprināšanai šajā likumā noteiktajā kārtībā."

22. Izslēgt 46. panta trešās daļas otrajā un trešajā teikumā un ceturtajā daļā vārdus "saskaņojot ar Augstākās izglītības padomi".

23. Izslēgt 51. panta pirmajā teikumā vārdus "pēc Augstākās izglītības padomes priekšlikuma".

24. Izslēgt 55. panta otro daļu.

25. Izslēgt 55.1panta trešajā daļā vārdus "un otrās daļas".

26. Izslēgt 55.2panta trešās daļas pirmo teikumu.

27. Izslēgt 64.2panta otrās daļas 2. punktu.

28. Papildināt VIII nodaļu ar 64.3pantu šādā redakcijā:

"**64.3pants**. **Pārskats par augstskolas un koledžas darbību**

(1) Augstskolu, koledžu, valsts un pašvaldību institūciju un sabiedrības sadarbības veicināšanai augstskola un koledža katru gadu sagatavo pārskatu par savu darbību pārskata gadā (gadagrāmatu) un kā atsevišķu izdevumu publicē to savā mājaslapā internetā.

(2) Ministru kabinets nosaka kārtību un termiņus, kādā augstskola un koledža iesniedz Izglītības un zinātnes ministrijai informāciju par augstskolas un koledžas struktūru, studējošo un pārējā augstskolas un koledžas personāla skaitu un sastāvu, studiju iespējām un uzņemto studentu skaitu un sastāvu, studiju kursu, studiju moduļu un studiju programmu piedāvājumu un studiju virzieniem, valsts budžeta līdzekļu sadalījumu un izlietojumu, saimniecisko darbību, pašu ieņēmumiem un to izlietojumu un starptautiskajiem sakariem."

29. Izslēgt IX nodaļu.

30. Papildināt pārejas noteikumus ar 53., 54., 55., 56., 57., 58., 59., 60., 61. un 62. punktu šādā redakcijā:

"53. Augstskolas, kas reģistrētas Augstskolu reģistrā līdz šā likuma 3. panta 2.1daļas spēkā stāšanās dienai, atbilstību šā likuma 3. panta trešajā, 3.1 vai 3.2daļā noteiktajiem kritērijiem nodrošina triju gadu laikā no šā likuma 3. panta 2.1daļas spēkā stāšanās dienas. Ja atbilstība nav nodrošināta, var lemt par augstskolas izslēgšanu no Augstskolu reģistra.

54. Šā likuma 3. panta 3.1daļas 2. punkts neattiecas uz Latvijas Nacionālo aizsardzības akadēmiju, nodibinājumu "Lutera Akadēmija" un Latvijas Kristīgo akadēmiju.

55. Šā likuma 3. panta 3.1daļas 3. punkts neattiecas uz Latvijas Nacionālo aizsardzības akadēmiju.

56. Ministru kabinets izstrādā un līdz 2021. gada 31. jūlijam iesniedz Saeimā grozījumus likumā "Par Rīgas Ekonomikas augstskolu" un grozījumus Rīgas Juridiskās augstskolas likumā, nosakot, ka Rīgas Ekonomikas augstskola un Rīgas Juridiskā augstskola ir lietišķo zinātņu augstskolas un ka studējošo skaits tajās var būt mazāks par 1000.

57. Ministru kabinets līdz 2020. gada 31. augustam izdod šā likuma 3. panta 3.3daļā, 14.3panta piektajā daļā un 17. panta ceturtajā daļā minētos noteikumus.

58. Rektors, kuru Ministru kabinets apstiprinājis amatā uz pirmo pilnvaru termiņu, ir tiesīgs kandidēt uz otro rektora pilnvaru termiņu šā likuma 17. panta ceturtajā un devītajā daļā noteiktajā kārtībā.

59. Personai, kuru Ministru kabinets apstiprinājis rektora amatā uz otro pilnvaru termiņu, nav tiesību pretendēt uz trešo rektora pilnvaru termiņu šā likuma 17. panta ceturtajā un devītajā daļā noteiktajā kārtībā.

60. Valsts dibinātās augstskolas izstrādā un pēc saskaņošanas ar Izglītības un zinātnes ministriju un nozares ministrijām līdz 2020. gada 30. novembrim iesniedz Izglītības un zinātnes ministrijai apstiprināšanai Ministru kabinetā augstskolas iekšējās pārvaldības modeli. Augstskolas līdz 2023. gada 31. decembrim nodrošina savas darbības atbilstību iekšējās pārvaldības modelim.

61. Grozījumi šā likuma 8.6panta otrās daļas 4. punktā (par vārdu "Augstākās izglītības padome" izslēgšanu), 9. pantā (par pirmās daļas otrā teikuma izslēgšanu, panta papildināšanu ar 1.2 un 1.3daļu un trešās daļas pirmā un trešā teikuma izslēgšanu), 11. pantā (par otrās daļas otrā teikuma izslēgšanu), 35. pantā (par vārdu "Augstākās izglītības padome" aizstāšanu ar vārdiem "Latvijas Zinātnes padome" trešajā un sestajā daļā un piektās daļas izslēgšanu), 46. pantā (par vārdu "saskaņojot ar Augstākās izglītības padomi" izslēgšanu trešās daļas otrajā un trešajā teikumā un ceturtajā daļā), 51. pantā (par vārdu "pēc Augstākās izglītības padomes priekšlikuma" izslēgšanu pirmajā teikumā), 55.2pantā (par trešās daļas pirmā teikuma izslēgšanu), 64.2pantā (par otrās daļas 2. punkta izslēgšanu), kā arī grozījums par VIII nodaļas papildināšanu ar 64.3pantu un IX nodaļas izslēgšanu stājas spēkā 2021. gada 1. janvārī.

62. Augstākās izglītības padome līdz 2020. gada 15. decembrim pabeidz vai nodod tās lietvedībā esošās nepabeigtās lietas Akadēmiskās informācijas centram un Latvijas Zinātnes padomei atbilstoši šā likuma 9. un 35. pantā noteiktajai kompetencei. Administratīvās lietas, kuru izskatīšanu Augstākās izglītības padome nav pabeigusi, kā arī administratīvās lietas, kas ierosinātas, pamatojoties uz iesniegumiem, ar kuriem apstrīdēti Augstākās izglītības padomes lēmumi par augstskolu un koledžu akreditāciju, izskata Studiju kvalitātes komisija."

Izglītības un zinātnes ministre

I. Šuplinska